Nelspruit-ma glo deur man vermoor  (Foto: pixabay) ŉ Werknemer van Mbombela (Nelspruit) se rampbestuur in Mpumalanga is Donderdag doodgeskiet, na bewering deur haar man. Volgens brig. Leonard Hlathi, woordvoerder van die polisie in Mpumalanga, het die 42-jarige man Donderdag van die werk af teruggekom en gevra om met sy vrou (39) te praat. “Hulle het vir ŉ kort rukkie buite gestaan en gesels. Die man is terug in die huis en toe hy weer uitkom het hy na bewering sy vrou en homself geskiet.” Hlathi sê die vrou is noodlottig gewond en paramedici het haar op die toneel dood verklaar. “Die man is na ŉ nabygeleë hospitaal geneem en word tans onder polisiebewaking behandel.” Die vrou laat glo drie kinders agter. In ŉ aparte voorval het ŉ 44-jarige verhoorafwagtende sy eie lewe geneem nadat hy sy 44-jarige vrou in Kaboweni verwurg en toe doodgesteek het. Die oorledene het ten tye van die voorval ŉ moordklag teen hom gehad. “ŉ Voorlopige ondersoek wys dat dié klag ook ŉ geval van huishoudelike geweld was,” sê Hlathi. Die provinsiale polisiekommissaris het by mense gepleit om nie geweld te gebruik om huishoudelike sake op te los nie en eerder sake op ŉ vriendelike manier en met die hulp van maatskaplike werkers of tradisionele leiers op te los.